Die SYM CitiCom S 300i – 'n praktiese pendelfiets | Maroela Media
Die SYM CitiCom S 300i. Foto: Brian Cheyne
Ek wonder altyd hoekom ons Suid-Afrikaners so gal braak oor bromponies. Dalk as ons 'n beter naam as bromponie uitgedink het, was die persepsie anders.
Ek het 'n week deurgebring op die SYM CitiCom S en tot die slotsom gekom dat ons iets groots miskyk.
'n Motorfiets, in sy mees basiese definisie, is tog 'n fiets wat deur 'n motor aangedryf word, nie waar nie? Daar is verskeie aspekte waarmee 'n motorfiets soos die SYM ander meer tradisionele motorfietse troef.
Daar is die outomatiese ratkas wat die hele ry-ervaring eenvoudiger maak. In digte stadsverkeer kan jy net die krane oopdraai en gaan. Die SYM het 'n 278cc‑enjin wat 21 kW ontwikkel. Ek was verbaas oor hoe vinnig die CitiCom versnel het. Op die N1 het die SYM regtig moeiteloos by die verkeer bygebly en kon maklik die spoedgrens handhaaf. Die enjintjie het glad nie vermoeid gevoel nie, en ek reken die vervaardiger se geraamde topspoed van 140 km/h is heel konserwatief geskat.
Die SYM CitiCom S 300i het 'n lywige holte onder die sitplek. Foto: Brian Cheyne
Dan is daar die bagasie wat deel is van hierdie klas fiets. Die SYM het 'n lywige holte onder die sitplek en 'n kleiner paneelkissie voor die ryer. Die paneelkissie is sluitbaar en het selfs 'n 12V‑sok waar jy jou foon kan laai. Onder die sitplek is daar genoeg plek om 'n valhelm te stoor en as jy mooi werk, dalk nog brood en melk ook. Op 'n sportfiets is daar skaars plek vir jou beursie onder die saal.
Met ons laatmiddag donderbuie nou weer deel van die daaglikse roetine, sal ek veel eerder op die SYM wil wees as op 'n sportfiets. Jy kan maar deur 'n plassie water ry en net die onderkant van die fiets word nat. Jy sit ook meer gemaklik, alhoewel die SYM nie juis veel beweging vir my voete gebied het nie.
Wat hierdie model bietjie bo die ander modelle laat uitstaan, is sy 16"‑wiele. Dit stryk die hobbels op die pad mooi uit, maar sy kort as-afstand maak die CitiCom effe senuweeagtig as die padoppervlak begin sleg word. Dit demp egter nie geesdrif waarmee die SYM kan ry nie.
Die remme op die SYM is aanmekaar gekoppel. Jy kan maar enige een van die twee remhefbome trek om beide die voor- en agterremme te aktiveer. Ek verstaan net nie mooi hoekom mens dan steeds twee hefbome nodig het nie.
Ek het my tyd met die SYM baie geniet. Dit is rats genoeg vir enige tipe verkeer en klein genoeg om deur die nouste van gapings te glip. Vir mense wat al motorfiets gery het en dalk tentatief hulle terugkeer oorweeg, is die SYM CityCom die ideale beginpunt. Dit is 'n verspot maklike fiets om te ry en is ongelooflik prakties.
Ek het na 'n week se uiters entoesiastiese ryery steeds 32km/ℓ gekry. Sou ek kar ry, met die afstande wat ek ry, kan dit maklik 'n verskil van R1 000 per maand maak. Gaan kyk maar gerus, die SYM maak baie sin.
Enjin 278cc enkel silinder met brandstofinspuiting
Gewig (droog) 205 kg
Kraglewering 28.8kw @ 7 750 rpm
Wringkrag 27.5 Nm @ 6500 rpm
Tenk kapasiteit 10 ℓ
Prys R54 995
Die SYM CitiCom S 300i het 'n paneelkissie voor die ryer wat kan sluit. Foto: Brian Cheyne
Die SYM CitiCom S 300i het 'n 278cc enjin wat 21 kW ontwikkel. Foto: Brian Cheyne
Die SYM CitiCom S 300i bied 'n gemaklike sitplek, hoewel daar nie juis veel beweging vir die ryer se voete is nie. Foto: Brian Cheyne
Die SYM CitiCom S 300i spog met 16" wiele. Foto: Brian Cheyne
R54000 vir n scooter – belaglik!!
Lyk baie oulik maar vir daardie prys koop ek maar eerder 'n tweede handse klein motortjie.
Dit is juis die probleem met 'n scooter, die prys….. Vir daai prys kan mens maklik 'n 2de handse lekkerder fiets optel, dalk GS800 of selfs 'n 600 super bike. As jy hulle mooi ry gaan jy ook by die 20km/l kan kry en naweke 'n lekker speelding hê.
Oulik…. maar ook nie meer so goedkoop nie!
Baie duur vir n pendelfietsie. As jy net werk toe en terug wil ry, is die heeltemal belaglik. Die Big Boy RTS 170 kos R 17,000 nuut en gee my 37 km /l. Ek spaar R 1800 per maand plus tolhekke en parkering. En ek het steeds 2 motors as dit regtig so hard reë dat ek nie kan motorfiets ry nei.